Cât teritoriu ucrainean au ocupat ruşii în ultimele 6 luni. ISW a calculat o suprafaţă de două ori mai mare ca Bucureştiul
Război în Ucraina. Analiștii occidentali de la Institutul pentru Studiul Războiului (ISW) au estimat că armata rusă a ocupat peste 500 de km pătraţi din Ucraina în ultimele 6 luni, începând cu octombrie 2023 când forţele ruse au început o nouă ofensivă. Ideea că războiul nu mai poate fi câştigat de Ucraina este o propagandă rusă, consideră ISW.
Experții de la Institutul pentru Studiul Războiului apreciază că Rusia a avansat lent, dar constant, în special în estul Ucrainei, în ultimele 6 luni. Victoriile obţinute de ruşi nu sunt semnificative din punct de vedere tactic, iar războiul ar putea merge în orice direcție, totul depinde de ajutorul occidental și mai ales ajutorul militar american, potrivit evaluării ISW.
ISW: Rusia a ocupat 505 kilometri pătrați din teritoriul Ucrainei în ultimele 6 luni
De la începutul noilor operațiuni ofensive în octombrie 2023, trupele ruse au capturat 505 kilometri pătrați de teritoriu ucrainean, adică o suprafaţă de două ori mai mare ca cea a Bucureştiului. În perioada 1 ianuarie - 28 martie 2024, trupele ruse au capturat cu aproape 100 de kilometri pătrați mai mult decât în ultimele trei luni ale anului 2023, mai arată ISW.
Analiștii militari sugerează că acest ritm de înaintare al ruşilor este cauzat de o combinație între lipsa de arme în rândul ucrainenilor și condițiile meteorologice mai favorabile iarna decât toamna. ISW consideră că această ușoară creștere a ratei de înaintare a trupelor ruse nu implică şi ameninţarea că Rusia obţine o victorie operaţională.
Cu toate acestea, lipsa de tehnică militară şi muniţie, dar şi de forţă de luptă limitează capacitatea ucrainenilor de a desfășura operațiuni defensive eficiente. Totodată oferă forțelor ruse flexibilitate în a desfășura operațiuni ofensive, ceea ce poate duce la complicații și oportunități pentru forțele ruse de a realiza succese operaționale semnificative în viitor.
Potrivit ISW, în prezent, Ucraina împiedică Rusia să obțină câștiguri tactice semnificative pe întreaga linie de front, dar situaţia se poate schimba în lipsa ajutorului financiar american. Analiştii occidentali mai atrag atenţia şi la degradarea sistemului de apărare aeriană al ucrainenilor de care forţele ruse pot profita.
ISW: Ideea că războiul nu mai poate fi câştigat de Ucraina este o propagandă rusă
Într-o analiză separată, publicată pe 27 martie şi intitulată "Contracararea singurei strategii de succes a Rusiei", Institutul pentru Studiul Războiului susține că "ideea că acest război nu poate fi câștigat de Ucraina din cauza puterii militare a Rusiei este o operațiune de dezinformare a Rusiei" şi "singura speranță a Moscovei pentru victorie".
"Manipularea percepției publice este una dintre capacitățile de bază ale Kremlinului şi a fost dezlănțuită în forța asupra publicului occidental, fiind singura strategie a Moscovei pentru a câștiga în Ukraina. SUA trebuie să mărească ajutorul pentur Ucraina și trebuie să facă asta la timp", consideră ISW.